google/wiki40b huggingface dataset:
Κοινωνιοπάθεια

Ο όρος κοινωνιοπάθεια (ή πιο σωστά αντικοινωνική διαταραχή της προσωπικότητας) προέρχεται από την αγγλοαμερικάνικη ψυχιατρική και χρησιμοποιείται για να περιγράψει άτομα που παρουσιάζουν αντικοινωνική συμπεριφορά. Ο όρος χρησιμοποιήθηκε από τον George E. Partridge για να περιγράψει άτομα που δεν είναι ικανά να συναισθάνονται τους συνανθρώπους τους, να μπαίνουν στη θέση τους και να αναλαμβάνουν ευθύνες για τις πράξεις τους. Πρόσφατες έρευνες που πραγματοποιήθηκαν με fMRI έδειξαν ότι οι μετωπιαίοι λοβοί, και συγκεκριμένα η μεσοκοιλιακή προμετωπιαία περιοχή του εγκεφαλικού φλοιού έχει μικρότερη δραστηριότητα σε άτομα με αντικοινωνική διαταραχή της προσωπικότητας σε σχέση με ψυχικά υγιή άτομα. Επιπλέον, η αμυγδαλή δεν παρουσιάζει καμία δραστηριότητα ή δυσλειτουργεί.

Ο κοινωνιοπαθής σαν σύντροφος

Η σχέση με έναν κοινωνιοπαθή περνά συνήθως από τα εξής στάδια: εξιδανίκευση, υποτίμηση, απόρριψη. Στην αρχή είναι ο/η σύντροφος το επίκεντρο του κόσμου, στην συνέχεια θα είναι συνεχώς επικριτικός, ώσπου τελικά, όταν πια βαρεθεί ή θεωρήσει ότι δεν μπορείτε να του προσφέρετε κάτι άλλο, θα σας παρατήσει με μια απίστευτη ψυχρότητα. Φυσικά θέλει πάντα αυτός να ελέγχει τις καταστάσεις και αυτός και μόνο να σας απορρίψει. Αν φύγετε πρώτοι, θα τρέξει πίσω σας, θα σας παρακαλέσει, θα κλάψει, θα δηλώσει μετανιωμένος και ότι όλα θα αλλάξουν, μέχρι να γυρίσετε. Και σύντομα θα επιστρέψει στα συνηθισμένα του μοτίβα συμπεριφοράς, αυτά που σας έκαναν να θέλετε να εξαφανιστείτε από τνη ζωή του. Όταν σας χάσει δεν θα αισθανθεί ποτέ λύπη και δεν θα αναλάβει ποτέ τις ευθύνες του, παρά μόνο θα αισθανθεί θυμό που σας έχασε.   
Ο κοινωνιοπαθής είναι στην αρχή σαγηνευτικός, δείχνει ότι νοιάζεται και τα δίνει όλα για σας. Ισχυρίζεται ότι σας καταλαβαίνει καλύτερα από όλους τους άλλους ανθρώπους. Επειδή οι σχέσεις σας με τους άλλους ανθρώπους αποτελούν πηγή ανασφάλειας για αυτόν, προσπαθεί να σας απομονώσει από τον κοινωνικό περίγυρο.  "Άσε τους αυτούς, έτσι κι αλλιώς δεν σε καταλαβαίνουν καλύτερα από μένα“ ή "αυτοί δεν σε συμπαθούν καθόλου“ κ.α. είναι κάποιες από τις προτάσεις που μπορείτε να ακούσετε από έναν κοινωνιοπαθή. Οι κοινωνιοπαθείς έχουν τις περισσότερες φορές έντονη σεξουαλικότητα, δημιουργούν συχνά παράλληλες σχέσεις και δεν έχουν μακροχρόνιους δεσμούς.
Σεγκούντα Λίγκα 2012–13

Προεπισκόπηση

Στη διοργάνωση συμμετείχαν 22 ομάδες ενώ τις προηγούμενες 16 ομάδες. Συμμετείχαν 14 ομάδες από την Λίγκα ντε Όνρα 2011–12, δύο ομάδες από τη δεύτερη κατηγορία Πορτογαλίας (συμπεριλαμβανομένης μιας αναπληρωματικής ομάδας), μία ομάδα που υποβιβάστηκε από την Πριμέιρα Λίγκα 2011-12 και πέντε ομάδες οι οποίες ήταν οι νέες αναπληρωματικές ομάδες των ομάδων της Πριμέιρα Λίγκα. Οι αναπληρωματικές ομάδες δεν μπορούσαν να προβιβαστούν την επόμενη περίοδο στην Πριμέιρα Λίγκα.
Η ΚΦ Ος Μπελενένσες κέρδισε το πρωτάθλημα και μαζί με τη ΦΚ Αρούκα προβιβάστηκε στην Πριμέιρα Λίγκα. Οι Ναβάλ, Βιτόρια Γκιμαράες και ΣΚ Φρεαμούντε υποβιβάστηκαν στη Σεγκούντα Ντιβιζάο.
Δεν Έχω Ξεχάσει το Περσινό Καλοκαίρι

Υπόθεση

Η Τζούλι Τζέιμς (Τζένιφερ Λαβ Χιουιτ) δεν έχει ξεχάσει τα φρικτά γεγονότα του περσινού καλοκαιριού, ούτε τους φίλους της που δολοφονήθηκαν από τον μυστηριώδη άνδρα με το γάτζο. Όταν η καλύτερή της φίλη, Κάρλα Γουίλσον (Μπράντι) κερδίζει ένα ταξίδι για τέσσερεις με προορισμό τις εξωτικές Μπαχάμες, η Τζούλi αρχίζει να πιστεύει πως η τύχη της αλλάζει. Αυτό που θα ζήσει όμως είναι ακόμα ένα καλοκαίρι τρόμου καθώς ο εφιάλτης που την καταδιώκει... αρνείται να πεθάνει.

Παραγωγή

Ενώ η ταινία διαδραματίζεται στις Μπαχάμες, στην πραγματικότητα γυρίστηκε στο El Tecuani Costalagree Marina Resort, στo Τζαλίσκο του Μεξικό, στο Λος Άντζελες της Καλιφόρνια και στα στούντιο της Sony Pictures στο Κάλβερ Σίτι της Καλιφόρνια.

Box office

Με προϋπολογισμό 24 εκατομμύρια δολάρια, το Δεν Έχω Ξεχάσει το Περσινό Καλοκαίρι άνοιξε στη 2η θέση με $16,5 εκατομμύρια σε 2.443 αίθουσες το πρώτο σαββατοκύριακό του. Έπεσε στην πέμπτη θέση την επόμενη εβδομάδα. Συνολικά η ταινία απέφερε $40.002.112 στις Ηνωμένες Πολιτείες ενώ παγκοσμίως συγκέντρωσε $84,000,000.
Ψηφιδωτό της Σχολής του Πλάτωνα

Περιγραφή

Το ψηφιδωτό περιέχει επτά ηλικιωμένους γενειοφόρους άνδρες που ίστανται ή κάθονται γύρω από μια εξέδρα, ενώ συνομιλούν ή κάνουν διάλογο μεταξύ τους. Η γύρω περιοχή χαρακτηρίζεται από δύο κίονες με επιστύλιο, έναν κορμό δέντρου και ένα ηλιακό ρολόι που είναι τοποθετημένο επάνω σε κίονα. Στο βάθος δεξιά διακρίνουμε την κορυφή ενός λόφου ή βράχου, περιτοιχισμένου. Ο άνδρας στη μέση της σκηνής κρατάει στο χέρι του ένα ραβδάκι και δείχνει με αυτό προς την υδρόγειο σφαίρα που είναι τοποθετημένη στο έδαφος μέσα σε ένα πλαίσιο.

Ερμηνεία

Το ψηφιδωτό ερμηνεύεται ως η σχολή του Πλάτωνα. Ο Sogliano θέλει τον εικονιζόμενο βράχο για την Ακρόπολη και τοποθετεί την σκηνή στην Ακαδημία του Πλάτωνα. Σύμφωνα με αυτή την εκδοχή, κεντρικό πρόσωπο είναι ο Πλάτωνας, ενώ διδάσκει. Μια παρόμοια σκηνή είναι γνωστή και από άλλο μωσαϊκό που βρίσκεται στην Villa Albani. Με την ερμηνεία αυτή συμφώνησαν αρχικά και άλλοι, οι E. Petersen και Diels, ενώ διαφώνησαν οι Chiappelli και Stein, οι οποίοι ερμήνευσαν τα πρόσωπα ως εξής (από αριστερά προς δεξιά): Ζήνων, Αριστοτέλης, Πυθαγόρας, Επίκουρος,  Πλάτων, Σωκράτης και Θεόφραστος. Σύμφωνα με μια τρίτη εκδοχή πρόκειται για την τον Διονύσιο των Συρακουσών που επισκέπτεται τον Πλάτωνα στην Αθήνα.

Ιστορική τοποθέτηση

Ο καλλιτεχνικός χαρακτήρας του ψηφιδωτού τοποθετείται στην ελληνιστική εποχή, και συγκεκριμένα το πρότυπο του μωσαϊκού ανάγεται στον 3ο αιώνα π.Χ.
Ρωμαιοκαθολική Επισκοπή Σύρου

Η Ρωμαιοκαθολική Επισκοπή Σύρου (και Μήλου) (λατινικά: Dioecesis Syrensis (et Milensis)) είναι μία από τις επισκοπές της Καθολικής Εκκλησίας στην Ελλάδα και υπάγεται στην Αρχιεπισκοπή Νάξου, Άνδρου, Τήνου και Μυκόνου.
Περιλαμβάνει τα νησία Σύρο, Γυάρο, Κέα, Κύθνο, Σέριφο, Σίφνο, Μήλο και Κίμωλο. Έδρα της είναι ο Ιερός Ναός του Αγίου Γεωργίου στην Άνω Σύρο. Σήμερινός επίσκοπος είναι ο Πέτρος Στεφάνου.

Ιστορική αναδρομή

H Ρωμαιοκαθολική Επισκοπή Σύρου ιδρύθηκε το 1207 και περιελάμβανε αρχικά μόνο τα νησιά Σύρο και Γυάρο. Το 1253, ιδρύθηκε η Καθολική Επισκοπή Μήλου που περιελάμβανε και την Κίμωλο. Το 1333, ιδρύθηκε η Καθολική Επισκοπή Κέας, Κύθνου και Σίφνου, η οποία όμως το 1659 διαιρέθηκε σε δύο Βικαριάτα. Το Βικαριάτο Σίφνου-Σερίφου και το Βικαριάτο Κέας-Κύθνου.
Το 1702, η Επισκοπή Μήλου υποβιβάστηκε σε Βικαριάτο. Το 1798, στο Βικαριάτο Μήλου προσαρτήθηκαν το Βικαριάτο Σίφνου και το Βικαριάτο Κέας. Η νέα εκκλησιαστική Επαρχία που δημιουργήθηκε, περιήλθε αργότερα στη δικαιοδοσία του Αρχιεπισκόπου Νάξου και κατόπιν στη δικαιοδοσία του Επισκόπου Σαντορίνης. Το 1900, το Βικαριάτο Μήλου προσαρτήθηκε στην Επισκοπή Σύρου.
Δηλιακό επίγραμμα

Το Δηλιακό επίγραμμα που ήταν γραμμένο στο ναό της Λητούς στη Δήλο αναφέρεται από τον Αριστοτέλη στα Ηθικά Νικομάχεια και στην υποενότητα "ευδαιμονία" το οποίο δεν μπορεί να θεωρηθεί a priori εντελώς άψογο γιατί δεν συνεξετάζεται με τα εξωτερικά αγαθά.
«Το πιο δίκαιο είναι το πιο ωραίο απ΄όλα και η υγεία το πιο ευχάριστο.

Κι από τη φύση το πιο ευχάριστο το να βρει κανείς εκείνο που αγαπά».
Όταν οι άνθρωποι στερούνται ορισμένων εξωτερικών αγαθών, όπως καλά παιδιά ή ομορφιά, αμαυρώνουν τη μακαριότητά τους, γιατί δεν είναι δυνατόν να είναι ευτυχισμένος ο πολύ άσχημος στην όψη ή αυτός που κάνει μοναχική ζωή και είναι άτεκνος. Ακόμη λιγότερο ευτυχισμένος είναι ίσως ο άνθρωπος που έχει παιδιά ή φίλους πολύ κακούς ή του οποίου τα παιδιά και οι φίλοι, που ήσαν αγαθοί πέθαναν. Φαίνεται πως χρειάζεται και αυτό το είδος της ευημερίας.
Εθνική Οδός 91 (Ελλάδα)

Κέντρο Αθήνα (Σύνταγμα - Ιλισός)

Η Εθνική Οδός 91 ξεκινάει από την Πλατεία Συντάγματος στο κέντρο της Αθήνας. Από εκεί κινείται βόρεια μέσω της Λεωφόρου Βασιλίσσης Αμαλίας και νότια μέσω της οδού Φιλελλήνων μέχρι την διασταύρωση με την Λεωφόρος Βασιλίσσης Όλγας στο Ζάππειο. Από εκεί συνεχίζει ως Λεωφόρος Βασιλίσσης Αμαλίας μέχρι τον Ναό του Ολυμπίου Διός όπου ξεκινάει η Λεωφόρος Ανδρέα Συγγρού. Μεσώ της Συγγρού περνάει ανατολικά από το Μουσείο της Ακρόπολης και διασχίζει τις συνοικίες Κουκάκη και Φιξ μέχρι να φτάσει στον κόμβο με την οδό Καλλιρόης στον Ιλισό κοντά στον Νέο Κόσμο, από όπου ξεκινάει η οδός ταχείας κυκλοφορίας.

Βούλα - Σούνιο (Λεωφόρος Αθηνών-Σουνίου)

Από την διασταύρωση με την Λεωφόρο Βουλιαγμένης μέχρι το Σούνιο, το τμήμα της Εθνικής οδού ονομάζεται Λεωφόρος Αθηνών-Σουνίου. Ο δρόμος περνάει από σημαντικούς οικισμούς της Ανατολικής Αττικής όπως την Βουλιαγμένη, την Αγία Μαρίνα, το Λαγονήσι και την Ανάβυσσο. Κατασκευάστηκε κατά τη δεκαετία του 1950 ως οδός με μια λωρίδα κυκλοφορίας ανά κατεύθυνση, αλλά αργότερα στο τμήμα μεταξύ του κέντρου της Αθήνας και την Βάρκιζα προστέθηκε ακόμη μια λωρίδα. Έχει πολλές απότομες στροφές, ενώ ατυχήματα συμβαίνουν συχνά. Προς το παρών δεν υπάρχουν σχέδια αντικατάστασης ή επανακατασκευής των επικίνδυνων σημείων, αλλά υπάρχει προσπάθεια αύξησης της αστυνομικής παρουσίας ούτως ώστε να αποφευχθούν παράνομοι αγώνες και παραβιάσεις ορίων ταχύτητας τα οποία είναι σύνηθη φαινόμενα τα τελευταία χρόνια. Η οδός αποκτά κίνηση κατά τους θερινού μήνες μιας και διέρχεται από αρκετούς χώρους παραθέρισης. Τελικά η εθνική οδός καταλήγει στον Ναό του Ποσειδώνα όπου συναντά την ΕΟ 89 η οποίο κινείται προς το Λαύριο.
Διεθνές Αεροδρόμιο Σαμπιχά Γκιοκτσέν

Διεθνής Αεροσταθμός (Τerminal)

Ο αεροσταθμός διεθνών πτήσεων έχει έκταση 20.000 m² (ισόγειο 16.000 m² και ημιώροφος 4.000 m²)
Περιλαμβάνει:
Χωρητικότητα για 3.000.000 επιβάτες ετησίως 
Αίθουσες VIP 
Καταστήματα Αφορολογήτων Ειδών, Καφετέριες, Εστιατόρια.
Ταχυδρομείο, Τράπεζα, Γραφεία Ενοικιάσεως αυτοκινήτων.

Διακόσμηση

Γρανίτης για το δάπεδο και τους εξωτερικούς τοίχους. Διακοσμητικά στοιχεία από αλουμίνιο για βελτίωση φωτισμού. Μεγάφωνα και έξοδοι κλιματισμού εντοιχισμένα.

Λειτουργία

Ο Διεθνής Αεροσταθμός αποτελείται από 3 σαλόνια: δύο για τις αναχωρήσεις (Α και Β) και ένα για τις αφίξεις. 
Κάθε σαλόνι αναχωρήσεως έχει 11 ελεγκτήρια εισιτηρίων (check-in) και 4 πύλες επιβίβασης, ενώ η αίθουσα αφίξεων 12 ελεγκτήρια διαβατηριακού ελέγχου.
Γραφεία, Αρχές Αεροδρομίου και Αίθουσες VIP βρίσκονται 6 μέτρα κάτω από τη γη.

Ηλεκτρονικά Συστήματα

Τα ηλεκτρονικά συστήματα περιλαμβάνουν Συστήματα Οπτικών Αναγγελιών Πτήσεων (Flight Information Display System-FIDS), Κλειστό Κύκλωμα Τηλεόρασης (Closed Circuit Television System-CCTV), πόρτες ανοιγόμενες με ειδική κάρτα, κεντρικό/αυτόματο κλείδωμα θυρών, μεγάφωνα αναγγελιών και ηχητικής υπόκρουσης, συσκευές πυρανίχνευσης και αυτοματοποιημένο πάρκινγκ αυτοκινήτων.

Φωτιστικά Μέσα

Ο αυτόματος φωτισμός του αεροσταθμού ελέγχεται από το σύστημα ΕΙΒ.

Συστήματα Αποσκευών

Ένα πλήρως αυτοματοποιημένο σύστημα αποσκευών (ιμάντας) διαχειρίζεται τις αποσκευές των 3,5 εκ. επιβατών ετησίως. Υπάρχει σύστημα ενσωματωμένο που ανιχνεύει όλα τα είδη των εκρηκτικών για τις αναχωρήσεις και αφίξεις.

Θύρες

Υπάρχουν 44 πλήρως αυτόματες πόρτες που λειτουργούν με φωτοκύτταρο. Οι πόρτες που οδηγούν έξω από τον αεροσταθμό είναι εφοδιασμένες με σύστημα εξαγωγής ζεστού αέρα, ώστε να αποφευχθεί διαφυγή εσωτερικής θερμοκρασίας προς τα έξω, και το αντίστροφο.
Νέλσον Εβόρα

Βιογραφία

Γεννήθηκε στην Ακτή Ελεφαντοστού, με γονείς που μετανάστευσαν από το Πράσινο Ακρωτήριο. Όταν ήταν 5 ετών, μετανάστευσε στην Πορτογαλία. Έχει ακόμη στην κατοχή του ακόμη τα ρεκόρ Πράσινου Ακρωτηρίου και στο άλμα εις μήκος και στο τριπλούν, που είχε κάνε πριν το 2001. Στα επόμενα χρόνια που πια συμμετείχε με την Πορτογαλία, έγινε ένας εξαίρετος αθλητής του τριπλούν με πολλές επιτυχίες.
Νέλσον Αέδο Βαλντές

Νεαρή Ηλικία

Ο Βάλντές από μικρός είχε σαν όνειρο να αγωνιστεί με τα χρώματα της εθνικής του ομάδας, τη Παραγουάη. Μεγαλωμένος στο χωριό Σαν Χουακίν, πέρασε φτωχική παιδική ηλικία με τη μεγάλη  οικογένειά του, την οποία αγαπούσε ιδιαίτερα. Η πρώτη του ομάδα ήταν μια τοπική του Σαν Χουακίν, ή Κλάμπ Ντε Μάγιο. Αυτός και η οικογένειά του, ήταν λάτρεις του ποδοσφαίρου, έτσι μετά από μια αποτυχία της εθνικής τους, στο Μουντιάλ του 1998 και, βλέποντας τη μητέρα του να κλαίει της είπε:
«Θα παίξω στο Παγκόσμιο Κύπελλο με την Παραγουάη! Θα βάλω γκολ σε Παγκόσμιο Κύπελλο με την Παραγουάη!».

Καριέρα με Εθνική Παραγουάης

Ο Βαλντές αγωνίστηκε με την Παραγουάη στο Κόπα Αμέρικα του 2004, του 2011 και του 2015.
Ο Βαλντές έχει παίξει με την εθνική του ομάδα και σε δυο Παγκόσμια Κύπελλα, ένα το 2006 κι ένα το 2010
Τέλος, το 2003, είχε συμμετάσχει και στο Παγκόσμιο Κύπελλο Κ20.

Προσωπική Ζωή

Ο Βαλντές, ζώντας φτωχική παιδική ηλικία, θέλησε να βοηθήσει  τα φτωχά παιδιά στο Σαν Χουακίν, έτσι, εκεί έχει το δικό του ίδρυμα, ένα ίδρυμα για άπορα παιδιά. Μάλιστα, τα Χριστούγεννα  στέλνει 1.500 δώρα στα παιδιά που διαμένουν εκεί. Επίσης, βοηθά τη μητέρα του και την υπόλοιπη οικογένειά του, δίνοντάς τους 10.000 ευρώ το μήνα.
Γκάρι Όουεν

Βιογραφικά

Ο Γκάρι Όουεν γεννήθηκε στις 7 Ιουλίου 1958 στην Αγία Ελένη του Μερσεϊσάιντ, μια πόλη 175.000 κατοίκων, που βρίσκεται μεταξύ Λίβερπουλ και Γουίγκαν. Η ποδοσφαιρική του καριέρα άρχισε στην Μάντσεστερ Σίτι, όπου έγινε επαγγελματίας το 1975. Έκανε το ντεμπούτο του εναντίον της Γουλβς το Μάρτιο του 1976 σε ηλικία μόλις 17 ετών. Το ίδιο έτος κέρδισε με τη Σίτι το Λιγκ Καπ Αγγλίας. Πέτυχε το πρώτο του γκολ τον Οκτώβριο του 1976 εναντίον της Γουέστ Χαμ.
Το 1979 μεταγράφηκε στην Γουέστ Μπρόμγουιτς Άλμπιον για 450.000 λίρες, παρά το ό,τι ήταν ο αγαπημένος της εξέδρας στο Μάντσεστερ. Στην Μπρόμγουιτς ήταν βασικός, φορούσε το νούμερο 10 και ήταν ο συνήθης εκτελεστής των πέναλτι. Έκανε μια καλή καριέρα ως το 1984-85. Τότε αντιμετώπισε σοβαρά προβλήματα τραυματισμών με δυο σπασμένους αστραγάλους. Επιπλέον αρρώστησε από μηνιγγίτιδα. Έτσι έχασε τη θέση του στη βασική ενδεκάδα. Η Μπρόμγουιτς υποβιβάστηκε κι ο Όουεν υπέγραψε στον Πανιώνιο για το έτος 1986-87. 
Με τον Πανιώνιο έκανε εξαιρετική σεζόν. Σε 23 παιχνίδια σημείωσε 5 γκολ και ήταν βασικός εκτελεστής των φάουλ εκτός περιοχής. Η ομάδα είχε εξαιρετική πορεία στο πρωτάθλημα. Τερμάτισε στην τέταρτη θέση εξασφαλίζοντας τη συμμετοχή της στο Κύπελλο ΟΥΕΦΑ. Στο Κύπελλο Ελλάδος είχε εκπληκτική πορεία αποκλείοντας τις πιο δύσκολες ομάδες, όπως την ΑΕΚ με γκολ του Όουεν, τον ΠΑΟΚ και τον Ολυμπιακό Π., πριν αποκλειστεί από τον Παναθηναϊκό στα ημιτελικά.
Το 1987-88 ο Όουεν επέστρεψε στην Αγγλία στη Σέφιλντ Γούενσντεϊ. Στο τέλος της περιόδου αγωνίστηκε για λίγο διάστημα στη σουηδική Χάμαρμπι και την επόμενη σεζόν τερμάτισε την καριέρα του στην Κύπρο αγωνιζόμενος στο ΑΠΟΕΛ.
Σήμερα ο Όουεν εργάζεται ως δημοσιογράφος στην εφημερίδα "Manchester Evening News" και στον τοπικό ραδιοφωνικό σταθμό "Century FM". Συνήθως ασχολείται με θέματα σχετικά με την αγαπημένη του ομάδα, τη Μάντσεστερ Σίτι. Επίσης, διατηρεί την γκαλερί "Gary Owen Fine Art".
ΚΟΝΚΑΚΑΦ Γκολντ Καπ 2009

Περιγραφή Διοργάνωσης

Οι ομάδες χωρίζονται σε 3 ομίλους. Από εκεί περνούν στη νόκ-άουτ φάση οι δύο πρώτες και οι δύο καλύτερες δεύτερες. Στη φάση νόκ-άουτ υπάρχουν τέσσερα ζευγάρια σε μονούς αγώνες. Οι τέσσσερις που περνούν από τους προημιτελικούς πηγαίνουν στους δύο ημιτελικούς και οι νικητές αυτών προκρίνονται στον τελικό. Στη διοργάνωση δεν υπάρχει ο αγώνας του μικρού τελικού.
Μποσάνσκα Κρούπα

Γεωγραφία

Η Μποσάνσκα Κρούπα βρίσκεται στα σύνορα εντός της Ομοσπονδίας της Βοσνίας και Ερζεγοβίνης και γειτνιάζει με τους δήμους Μπουζίμ, Τσαζίν, Μπίχατς, Μποσάνσκι Πέτροβατς, Σάνσκι Μοστ και Κρούπα να Ούνι. Ο τελευταίος αναφερόμενος δήμος είναι μέρος της Σερβικής Δημοκρατίας της Βοσνίας και ήταν μέρος της Μποσάνσκα Κρούπα πριν το Βοσνιακό Πόλεμο, αλλά μετά τη Συμφωνία του Ντέιτον αποτέλεσε ξεχωριστό δήμο.

Οικισμοί

• Αραπούσα • Μπαγκ • Μπανιάνι • Μπάστρα • Μπενάκοβατς • Μποσάνσκα Κρούπα • Ντόμπρο Σέλο • Ντόνια Σουβάγια • Ντόνγι Ντούμποβικ • Ντόνγι Πετροβίτσι • Ντρένοβα Γκλάβιτσα • Γκλάβιτσα • Γκορίνια • Γκόρνια Σουβάγια • Γκόρνγι Μπούσεβιτς • Γκόρνγι Πετροβίτσι • Γκούνταβατς • Χασάνι • Ιβάνισκα • Γιασένιτσα • Γιεζέρσκι • Κονιόντερ • Λουμπάρντα • Λιούσινα • Μάχμιτς Σέλο • Μάλι Μπάντιτς • Μάλι Ντούμποβικ • Μάλι Ράντιτς • Μράζοβατς • Όσρεντακ • Οστρόζνιτσα • Μποσάνσκα Οτόκα • Πέρνα • Πιστάλινε • Ποτκαλίνιε • Πουτσενίκ • Σρέντνγι Μπούσεβιτς • Σρέντνγι Ντούμποβικ • Βαρόσκα Ριγιέκα • Βελίκα Γιασένιτσα • Βελίκι Μπάντιτς • Βελίκι Ντούμποβικ • Βελίκι Ράντιτς • Βόγιεβατς • Βόλοντερ • Βρανίσκα ι Ζαλίν.
Μοναρχία του Λίχτενσταϊν

Ιστορία

Μέσω στους αιώνες η δυναστεία απέκτησε μεγάλη εδάφη, κυρίως στη Μοραβία, την Κάτω Αυστρία, την Σιλεσία και την Στυρία. Εν τούτοις σε όλες τις περιπτώσεις, αυτά τα εδάφη διατηρήθηκαν ως φέουδα εντός της Αυτοκρατορίας των Αψβούργων, τους οποίους υπηρέτησαν διάφοροι πρίγκιπες του Λίχτενσταϊν.
Το 1699 και το 1712 η οικογένεια απέκτησε από τους Κόμητες του Βάλντμπουργκ-Τσάιλ-Χοένεμ τις μικρές περιοχές Σέλενμπεργκ και Βαντούζ. Με αυτόν τον τρόπο, στις 23 Ιανουαρίου 1719, ο Αυτοκράτορας Κάρολος ΣΤ΄ της Αγίας Ρωμαϊκής Αυτοκρατορίας ονόμασε τα εδάφη αυτά Πριγκιπάτο και τους έδωσε το όνομα Λίχτενσταϊν. Η οικογένεια, ωστόσο, δεν κατοίκισε μόνιμα στο Λίχτενσταϊν, παρά μόνο το 1938, όταν πλέον δεν υπήρχε ούτε η Αγία Ρωμαϊκή Αυτοκρατορία, ούτε η Γερμανική Αυτοκρατορία.

Εξουσίες

Ο Πρίγκιπας του Λίχτενσταϊν έχει ευρείες εξουσίες, που περιλαμβάνουν το διορισμό των δικαστών, την απόλυση των υπουργών ή της κυβέρνησης, το δικαίωμα της αρνησικυρίας και την κλήση σε δημοψήφισμα. Χαρακτηριστικό παράδειγμα είναι το δημοψήφισμα που πραγματοποιήθηκε το 2003 για την αναθεώρηση του Συντάγματος του Λίχτενσταϊν, σύμφωνα με το οποίο ο Πρίγκιπας μπορεί να ακυρώσει ένα νομοσχέδιο, όχι όμως νομοσχέδιο που αφορά το πολιτειακό καθεστώς.
 Ο Πρίγκιπας είχε δηλώσει προηγουμένως ότι σε περίπτωση που το δημοψήφισμα έφερνε μείωση των εξουσιών ήταν διατεθειμένος να εξοριστεί στην Αυστρία. Το 2012 με νέο δημοψήφισμα το εκλογικό σώμα απέρριψε με ποσοστό 76% την αφαίρεση του δικαιώματος αρνησικυρίας του Πρίγκιπα.

Τίτλοι

Σύμφωνα με την δυναστική νομοθεσία, ο μονάρχης φέρει τους ακούλουθους τίτλους:Κυρίαρχος Πρίγκιπας του Λίχτενσταϊν, Δούκας του Τροπάου και του Γιάγκερντορφ, Κόμης του Ρίτμπεργκ και Επικεφαλής του Οίκου του Λίχτενσταϊν.
Τίτος Μυλωνόπουλος

Βιογραφία

Γεννήθηκε στη Θεσσαλονίκη και μεγάλωσε στην Αθήνα. Αρχικά εργάστηκε σε εφημερίδες ως διορθωτής και ανέπτυξε από πολύ νωρίς πολιτική δράση. Κατά τη διάρκεια της δικτατορίας συνελήφθη και βασανίστηκε. Αργότερα βρέθηκε στην Ιταλία όπου του δόθηκε η ευκαιρία να διαβάσει πολλά κείμενα για την Αριστερά και τον κομμουνισμό.
Όταν επέστρεψε στην Ελλάδα, ίδρυσε το 1973 τον εκδοτικό οίκο «Οδυσσέας». Από τον οίκο κυκλοφόρησαν πολιτικά κείμενα όπως του Αντόνιο Γκράμσι, του Φραντς Βρανίτσκι, του Γκέορκ Λούκατς και άλλων. Στον τομέα της λογοτεχνίας το πρώτο βιβλίο που κυκλοφόρησε οίκος ήταν «Το ρομάντσο της πεντάρας» του Μπέρτολντ Μπρεχτ. Ακολούθησαν, πολλές φορές σε πρωτη έκδοση στα ελληνικά, του Τσαρλς Μπουκόφσκι, του Μίλαν Κούντερα, του Πιερ Πάολο Παζολίνι, του Γκίντερ Γκρας, του Γιούκιο Μισίμα, του Τζον Ντος Πάσος, του Ρόμπερτ Μούζιλ και άλλων.
Ο Μυλωνόπουλος ασχολήθηκε επίσης με το συνδικαλισμό στο χώρο των εκδόσεων. Διετέλεσε επί σειρά ετών πρόεδρος του Συνδέσμου Εκδοτών Βιβλίου και γενικός γραμματέας της Πανελλήνιας Ομοσπονδίας Εκδοτών Βιβλιοχαρτοπωλών.
Πέθανε στις 23 Ιουλίου 2010.
Πευκέτιοι

Οι Πευκέτιοι (Peucetii) )ήταν αρχαίος λαός της Ιταλίας που ζούσε στην περιοχή της σημερινής Απουλίας.
Σύμφωνα με τον Διονύσιο τον Αλικαρνασσέα ήταν Έλληνες, επώνυμος και γενάρχης τους ήταν ο Πευκέτιος, γιος του Λυκάονα. Μαζί με τον αδελφό του Οίνωτρο ήρθαν στην Ιταλία και ίδρυσαν αποικίες.
Ο Ηρόδοτος έχει αντίθετη γνώμη και λέει ότι κατάγονταν από Κρητικούς που συνόδευαν τον Μίνωα και, κατά την επιστροφή τους στην Κρήτη, μια τρικυμία τους έριξε στην ακτή. Εκεί. μην έχοντας τρόπο να επιστρέψουν. ίδρυσαν αποικία και της έδωσαν το όνομα Ιαπυγία. Απόγονοι αυτών των Ιαπύγων ήταν οι Πευκέτιοι.
Κόμης Μαρκελλίνος

Έργα

Σώζεται μόνο ένα έργο του, το χρονογράφημα Annales, το οποίο αποτελεί συνέχεια της Εκκλησιαστικής Ιστορίας του Ευσέβιου. Καλύπτει την περίοδο από το 379 ως το 534, αν και ένας ανώνυμος συγγραφέας πρόσθεσε μία συνέχεια ως το 566. Αν και το έργο του είναι γραμμένο στα λατινικά, περιγράφει κυρίως ζητήματα που αφορούν την Ανατολή. Όντως, ο συγγραφέας λέει ότι "παρακολούθησε μόνο την Ανατολική Αυτοκρατορία". Υπάρχουν κάποιες πληροφορίες για τη Δυτική Ευρώπη, οι οποίες αντλούνται από το Historia adversus paganos (Ιστορία κατά των ειδωλολατρών) του Ορόσιου, και το De viris illustribus (Περί διάσημων ανδρών) του Γεννάδιου, στο βαθμό που αυτές έχουν σχέση με την Κωνσταντινούπολη. Το χρονικό του είναι γεμάτο από λεπτομέρειες και ανεκδοτολογικές αναφορές για την πόλη και την αυλή. Ο Μαρκελλίνος ήταν ασυμβίβαστος ορθόδοξος, και έχει να πει λίγα καλά στο έργο του για τους αιρετικούς.
Γεώργιος Σάντης

Βιογραφικά στοιχεία

Ο Γεώργιος Σάντης γεννήθηκε στην Αμμόχωστο το 1929. Ομιλούσε, πέρα από την ελληνική, την αγγλική γλώσσα. Σπούδασε νομική και εργάστηκε ως δικηγόρος.
Απεβίωσε το 1979.

Πολιτική διαδρομή

Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Αμμοχώστου με το Πατριωτικό Μέτωπο για την περίοδο 1960-1970. Μετά τη διάλυση του Πατριωτικού Μετώπου το 1969 εντάχθηκε στην κοινοβουλευτική ομάδα του Ενιαίου Κόμματος.
Κάρολ Σο

Πρώιμη ζωή και εκπαίδευση

Η Σο γεννήθηκε το 1955 και μεγάλωσε στο Πάλο Άλτο της Καλιφόρνια. Ο πατέρας της ήταν μηχανολόγος μηχανικός και εργάστηκε στο Γραμμικό Κέντρο Επιταχυντών του Stanford. Ως παιδί δεν της άρεσαν οι στερεοτυπικές κοριτσίστικες δραστηριότητες, όπως το να παίζει με κούκλες. Αντιθέτως, έπαιζε με το σιδηροδρομικό μοντέλο του αδερφού της. Η Σο έδειξε για πρώτη φορά ενδιαφέρον στους υπολογιστές στο λύκειο όταν χρησιμοποίησε υπολογιστή για πρώτη φορά και ανακάλυψε ότι μπορούσε να παίξει παιχνίδια με βάση το κείμενο στο σύστημα. Η Σο φοίτησε στο Πανεπιστήμιο της Καλιφόρνια, Μπέρκλεϋ και αποφοίτησε με πτυχίο Ηλεκτρολόγου Μηχανικού και Επιστήμης των Υπολογιστών το 1977. Συνέχισε της σπουδές για να ολοκληρώσει ένα μεταπτυχιακό πρόγραμμα στην Επιστήμη των Υπολογιστών στο Μπέρκλεϋ.

Atari

Η Σο προσελήφθη στην εταιρία Atari το 1978 για να εργαστεί σε παιχνίδια για το Atari VCS (αργότερα ονομάστηκε Atari 2600). Όσο ήταν εκεί έγραψε το Video Checkers (1978), το 3-D Tic-Tac-Toe (1978) και μαζί με τον Νικ Τέρνερ (Nick Turner) το Super Breakout (1978). Ο συνάδελφος της Μάικ Άλμπα (Mike Albaugh) αργότερα την έβαλε σε μία λίστα με τους "λιγότερο προβεβλημένους σούπερ σταρ) της Atari.
Θα έπρεπε να συμπεριλάβω την Κάρολ Σο, η οποία ήταν απλά η καλύτερη προγραμματίστρια του 6502 και πιθανώς μία από τους καλύτερoυς προγραμματιστές... συγκεκριμένα έκανε το πυρήνα [για το 2600], το ζόρικο κομμάτι που ουσιαστικά φέρνει την εικόνα στην οθόνη για έναν αριθμό παιχνιδιών στα οποία δεν εργαζόταν πλήρως. Ήταν η κοπέλα που θα πήγαινες για τέτοιου είδους πράγματα.
 
  Μαζί με τον Κιθ Μπρούστερ (Keith Brewster) έγραψε το εγχειρίδιο για το Atari BASIC.

 Activision

Έφυγε από την Atari το 1980 για να εργαστεί στην Tandem Computers. Η Σο πήγε στην Activision το 1982. Το πρώτο της παιχνίδι ήταν το River Raid (1982) για το Atari 2600, το οποίο ήταν εμπνευσμένο από το ηλεκτρονικό παιχνίδι Scramble. Το παιχνίδι ήταν τεράστια επιτυχία για την Activision και προσωπικά επικερδές για τη Σο.
Η Σο έγραψε επίσης το Happy Trails (1983) για την πλατφόρμα Intellivision και μετέφερε το River Raid για το Atari 5200 και τους υπολογιστές της οικογενείας Atari 8-bit
. Έφυγε από την Activision το 1984.

Μετά τα παιχνίδια

Από το 1984-1990 η Σο εργάστηκε για τον πρώην εργοδότη της, την Tandem. Αποσύρθηκε νωρίς το 1990 και έπειτα έκανε λίγη εθελοντική εργασία, συμπεριβαλομένης μίας θέσης στο Ινστιτούτο Foresight. Έχει αναγνωρίσει την επιτυχία του River Raid ως πολύ σημαντικό παράγοντα ώστε να καταφέρει να αποσυρθεί νωρίς.
Η Σο μένει στην Καλιφόρνια και από το 1983 είναι παντρεμένη με τον Ραλφ Μερκλ (Ralph Merkle), έναν ερευνητή της κρυπτογραφίας και της νανοτεχνολογίας.
Το 2017, η Σο κέρδισε το βραβείο ειδώλου της βιομηχανίας από τα The Game Awards.